b'\n_START_ARTICLE_\nTeodor Neaga\n_START_SECTION_\nEduca\xc8\x9bie \xc8\x99i Marea Unire\n_START_PARAGRAPH_\n\xc3\x8e\xc8\x99i face studiile la Seminarul Teologic din Chi\xc8\x99in\xc4\x83u \xc8\x99i la Academia Teologic\xc4\x83 din Kiev. \xc3\x8en perioada 1902 - 1906 a fost secretar al Direc\xc8\x9biei Eparhiale, dup\xc4\x83 care, av\xc3\xaend calit\xc4\x83\xc8\x9bi \xc3\xaen domeniul pedagogiei, a devenit profesor de limb\xc4\x83 rus\xc4\x83 \xc8\x99i de istorie. Pe tot parcursul activit\xc4\x83\xc8\x9bii sale profesorale el a depus eforturi pentru a combate rusificarea copiilor \xc8\x99i a-i educa \xc3\xaen sens patriotic rom\xc3\xa2nesc._NEWLINE_\xc3\x8en perioada 1919 - 1927 a f\xc4\x83cut parte din Partidul Poporului, fiind convins de faptul c\xc4\x83, pentru Basarabia, conducerea acestui partid este cea mai prielnic\xc4\x83. \xc3\x8en 1926-1927 este deputat \xc3\xaen Parlamentul Rom\xc3\xa2niei din partea acestui partid \xc8\x99i pre\xc8\x99edinte al organiza\xc8\x9biei jude\xc8\x9bene din Chi\xc8\x99in\xc4\x83u. \xc3\x8en 1927 iese \xc3\xaens\xc4\x83 din partidul lui Averescu, fiind dezam\xc4\x83git de politica pe care acesta a dus-o c\xc3\xaet timp a fost la guvernare, iar \xc3\xaen 1930-1931 intr\xc4\x83 \xc3\xaen Partidul Na\xc8\x9bional-Liberal.\n_START_SECTION_\n\xc3\x8env\xc4\x83\xc8\x9b\xc4\x83m\xc3\xa2ntul interbelic\n_START_PARAGRAPH_\nFiind o persoan\xc4\x83 de vaz\xc4\x83 din Rom\xc3\xa2nia \xc3\xaen perioada interbelic\xc4\x83, \xc8\x99i mai ales \xc3\xaen domeniul \xc3\xaenv\xc4\x83\xc8\x9b\xc4\x83m\xc3\xaentului, Teodor Neaga a ocupat \xc8\x99i postul de inspector-\xc8\x99ef al \xc3\xaenv\xc4\x83\xc8\x9b\xc4\x83m\xc3\xaentului din Basarabia, a fost membru al Adun\xc4\x83rii Eparhiale a Arhiepiscopiei Chi\xc8\x99in\xc4\x83ului, membru al Consiliului Central Bisericesc din Bucure\xc8\x99ti \xc8\x99i delegat la Congresul Na\xc8\x9bional.\n_START_SECTION_\nVictim\xc4\x83 a comunismului sovietic\n_START_PARAGRAPH_\nLa numai o lun\xc4\x83 dup\xc4\x83 ocuparea Basarabiei de c\xc4\x83tre for\xc8\x9bele armatei sovietice \xc3\xaen 1940, Teodor Neaga a fost arestat de NKVD, de\xc8\x9binut, torturat \xc8\x99i interogat la penitenciarul din Penza, unde a \xc8\x99i murit \xc3\xaen 1943, f\xc4\x83r\xc4\x83 a se cunoa\xc8\x99te locul unde a fost \xc3\xaenmorm\xc3\xaentat.'